यसैले हरेक कुरामा भारतलाई मात्र दोष दिएर हुँदैन, हाम्रो राजनीतिक नेतृत्वको कमजोरी पनि हेर्नुपर्छ। भारतीय प्रधानमन्त्री मोदीको आसन्न भ्रमणको सन्दर्भमा पनि हाम्रो नेतृत्वले एउटा स्वतन्त्र सार्वभौम मुलुकको हैसियतमा आफ्ना कुराहरू सशक्त ढंगमा उठाउनुपर्छ। राष्ट्रवादको ढोंग गर्ने र अस्वाभाविक किसिमको स्वागत सत्कार गर्ने प्रयास भएको भन्दै यसपालिको मोदी भ्रमणका क्रममा भइरहेका गतिविधिप्रति धेरैले असन्तुष्टि जनाएका छन्। तर एउटा मुलुकको सरकार प्रमुख आउँदै छन् भने उनको स्वागत सत्कार गर्नै पर्ने हुन्छ। त्यसलाई हेर्ने दृष्टिकोण जेसुकै भए पनि मुलुकले भोगिरहेका अप्ठेराहरूको अन्त्य गर्नका लागि प्रयास भयो र त्यसबाट केही हात पर्न सक्यो भने यात्रा अस्वाभाविक नै भए पनि उपलब्धिमूलक नै ठहरिनेछ।
